Udhëheqësit botëror kërkojnë reformimin e OKB-së
Në ditën e dytë e takimit të nivelit të lartë, udhëheqësit kërkuan që organizata të bashkërendojë luftën kundër terrorizmit
Udhëheqësit botërorë që folën ditën e dytë të takimit të nivelit të lartë të Kombeve të Bashkuara kanë bërë thirrje për reformimin e saj dhe kanë kërkuar që ajo të luajë një rol kyç në luftën kundër terrorizmit. Presidenti i Kinës Hu Jintao dhe Presidenti i Rusisë, Vladimir Putin, thanë se Kombet e Bashkuara duhet të luajnë një rol qendror në përpjekjet ndërkombëtare për të luftuar terrorizmin. Presidenti i Irakut, Jalal Talabani, tha se demokracia dhe liria janë të nevojshme për zhvillimin e ekonomisë globale. Edhe Kryeministri i Indisë, Manmohan Singh, bëri thirrje për reforma të gjithëanëshme, duke thënë se struktura e Kombeve të Bashkuara pasqyron botën e vitit 1945 dhe jo atë të vitit 2005. Dje, Sekretari i Përgjithshëm i Kombeve të Bashkuara, Kofi Annan dhe Presidenti Bush, bënë gjithashtu thirrje për reformimin e thellë të OKB-së. Udhëheqës të tjerë që janë planifikuar të flasin janë Kryeministri i Izraelit, Ariel Sharon, dhe Presidenti i Venezuelës, Hugo Chavez. Sekretari i Përgjithshëm i OKB-së Kofi Annan tha se shumë nga reformat e propozuara, që janë diskutuar për muaj të tërë, u hoqën nga dokumenti në mënyrë që të arrihej një marrëveshje. Zoti Annan thotë se janë realizuar një numër arritjesh, si krijimi i këshillit për të drejtat e njeriut dhe i një komisioni për ndërtimin e paqes. Por nuk ka marrëveshje mbi përkufizimin e terrorizmit dhe çarmatimin apo mospërhapjen e armëve bërthamore për shkak të pozicionimeve që kanë penguar arritjen e rezultateve. Joshua Muravchik ka botuar një libër rreth të ardhmes së Kombeve të Bashkuara. Ai thotë se do të çuditej në se Kombet e Bashkuara do të kenë bërë ndonjë përparim: Për ndryshimin e fjalëve në dokument ka patur edhe kërkesa të minutës së fundit, shumë prej të cilave nga ambasadori i Shteteve të Bashkuara John Bolton: Profesori i Universitetit Georgetown, Michael Hawes që studion marrëdhëniet SHBA-OKB mendon se ambasadori Bolton po kërkon reforma të vërteta: Analistët thonë se të gjithë, që nga John Bolton e deri tek Kofi Anan kërkojnë një OKB të reformuar. Por mungesa e marrëveshjes nënkupton se reformat e propozuara, përfshi zgjerimin e këshillit të sigurimit nuk do të zbatohen.